אברהם סטופ

אברהם סטופ (19 באוקטובר 1897, טלוסטה – 26 בספטמבר 1968), היה חבר הכנסת מטעם הציונים הכלליים בכנסת השנייה.

חייו 
סטופ נולד בטלוסטה שבגליציה. למד בישיבה עד הגיעו לגיל 17, אז למד בגימנסיה בלבוב והמשיך בלימודי היסטוריה ופילוסופיה באוניברסיטת לבוב. במהלך לימודיו היה פעיל בתנועה הציונית ונמנה עם ראשי התנועה בגליציה המזרחית. סטופ היה ממייסדי תנועת הנוער הציוני אחווה בגליציה, ושימש כיו"ר תנועת "החלוץ" הכלל ציוני בפולין. בשנת 1932 הוסמך כדוקטור לפילוסופיה.

במשך שנים רבות ערך סטופ את העיתון הציוני היידי "ציוניסטישע וואָך" (יידיש: "השבוע הציוני"). כן היה המזכיר הכללי האחרון של ההסתדרות הציונית בגליציה המזרחית. בשנת 1935 נבחר לוועד הפועל של ההסתדרות הציונית, תחילה כסגן ולאחר מכן כחבר הוועד, והיה חבר נשיאות הוועד הפועל הציוני. בשנת 1939 עלה לארץ ישראל, ועמד בראש "המפדה האזרחי ושיכון אזרחי" שפעל לבניין מגורים לעולים חדשים וותיקים.

במשך שנים רבות היה סטופ חבר ההנהלה העולמית והארצית של הציונים הכלליים. עם קום המדינה היה לממלא מקום במועצת המדינה הזמנית, ובשנת 1951 נבחר לכהן כחבר הכנסת בכנסת השנייה.

ספרו
אברהם סטופ, לדמותה של טלוסטה היהודית: אונדזער שטעטל, תשכ"ו-1965.

קישורים חיצוניים
 
 ד"ר אברהם סטופ, דבר, 27 בספטמבר 1968.

יהודים גליציאנים
אנשי העלייה החמישית
עורכי עיתונים ביידיש
חברי מועצת המדינה הזמנית מטעם הציונים הכלליים
חברי כנסת מטעם הציונים הכלליים
חברי הכנסת השנייה
אישים הקבורים בבית הקברות נחלת יצחק
ישראלים שנולדו ב-1897
ישראלים שנפטרו ב-1968